b'\n_START_ARTICLE_\nHugo \xe2\x80\x9dHurley\xe2\x80\x9d Reyes\n_START_SECTION_\nEnnen onnettomuutta\n_START_PARAGRAPH_\nHurley on kotoisin Los Angelesista. Hurleyn is\xc3\xa4 hylk\xc3\xa4si perheens\xc3\xa4 Hurleyn ollessa vasta lapsi, mink\xc3\xa4 seurauksena t\xc3\xa4m\xc3\xa4 aloitti liiallisen sy\xc3\xb6misen. _NEWLINE_Ylipainoinen Hurley seisoi 23 muun ihmisen kanssa terassilla, joka oli rakennettu kest\xc3\xa4m\xc3\xa4\xc3\xa4n kahdeksan ihmisen paino. Rakennelma romahti ja kaksi ihmist\xc3\xa4 sai surmansa. Hurley syytti tapahtumasta itse\xc3\xa4\xc3\xa4n, ja h\xc3\xa4nen \xc3\xa4itins\xc3\xa4 p\xc3\xa4\xc3\xa4tti l\xc3\xa4hett\xc3\xa4\xc3\xa4 h\xc3\xa4net psykiatriseen hoitoon._NEWLINE_Hurley joutui mielisairaalaan, miss\xc3\xa4 tohtori Brooks yritti v\xc3\xa4hent\xc3\xa4\xc3\xa4 h\xc3\xa4nen syyllisyydentunnettaan. Hurley tapasi sairaalassa Daven, josta tuli pian h\xc3\xa4nen paras yst\xc3\xa4v\xc3\xa4ns\xc3\xa4. Davella oli kuitenkin huono vaikutus Hurleyyn: h\xc3\xa4n kannusti t\xc3\xa4t\xc3\xa4 sy\xc3\xb6m\xc3\xa4\xc3\xa4n tohtorin m\xc3\xa4\xc3\xa4r\xc3\xa4yksist\xc3\xa4 huolimatta. V\xc3\xa4hent\xc3\xa4\xc3\xa4kseen Daven valtaa Hurleyyn tohtori Brooks otti kuvan kaveruksista: kun kuvaa n\xc3\xa4ytettiin Hurleylle, h\xc3\xa4n n\xc3\xa4ki siin\xc3\xa4 vain itsens\xc3\xa4. Dave oli vain Hurleyn mielikuvituksen tuotetta. Brooks sai lopulta Hurleyn uskomaan, ett\xc3\xa4 Dave oli vain sis\xc3\xa4inen \xc3\xa4\xc3\xa4ni joka k\xc3\xa4ski Hurley\xc3\xa4 sy\xc3\xb6m\xc3\xa4\xc3\xa4n. Hurley parani ja h\xc3\xa4net l\xc3\xa4hetettiin kotiin._NEWLINE_Kotiuduttuaan Hurley ty\xc3\xb6skenteli pikaruokaravintolassa, kunnes h\xc3\xa4n er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 voitti lotossa 114 miljoonaa dollaria. Hurleyn lottorivi koostui numeroista, joita er\xc3\xa4s sairaalan potilaista oli toistanut. Lottovoitto ei tuonutkaan Hurleylle onnea; h\xc3\xa4nen ymp\xc3\xa4rill\xc3\xa4\xc3\xa4n alkoi tapahtua ik\xc3\xa4vi\xc3\xa4 onnettomuuksia. Hurleyn isois\xc3\xa4 kuoli syd\xc3\xa4nkohtaukseen, h\xc3\xa4nen \xc3\xa4itins\xc3\xa4 taittoi nilkkansa Hurleyn viedess\xc3\xa4 h\xc3\xa4nt\xc3\xa4 uudelle kartanolle, joka olikin syttynyt palamaan. Hetke\xc3\xa4 my\xc3\xb6hemmin poliisit tulivat pid\xc3\xa4tt\xc3\xa4m\xc3\xa4\xc3\xa4n Hurleyn v\xc3\xa4\xc3\xa4rink\xc3\xa4sityksen vuoksi. Jopa Hurleyn juuri ostamaan kanaravintolaan osui meteoriitti. Hurley alkoi uskoa, ett\xc3\xa4 h\xc3\xa4nen k\xc3\xa4ytt\xc3\xa4m\xc3\xa4ns\xc3\xa4 numerot aiheuttivat huonoa onnea ja olivat kirottuja; 4, 8, 15, 16, 23, 42._NEWLINE_Hurley halusi tiet\xc3\xa4\xc3\xa4 numeroiden tarkoituksen ja kysyi niist\xc3\xa4 Leonardilta, potilaalta, jolta h\xc3\xa4n oli ne alun perin kuullut. Leonardin mukaan Australiassa asuva Sam Toomey tiesi numeroiden tarkoituksen. Hurley p\xc3\xa4\xc3\xa4tti lopulta matkustaa Australiaan, jossa h\xc3\xa4n l\xc3\xb6ysi Toomeyn asuinpaikan, mutta sai tiet\xc3\xa4\xc3\xa4 ett\xc3\xa4 t\xc3\xa4m\xc3\xa4 oli tehnyt itsemurhan. Toomeyn leski kertoi, ett\xc3\xa4 mies oli itsekin kuvitellut olevansa kirottu, ja tehnyt itsemurhan paetakseen kirottuja numeroita. Hurley l\xc3\xa4hti koti-matkalle Oceanic Airlinesin lennolla 815 Sydneyst\xc3\xa4 Los Angelesiin. Kone sy\xc3\xb6ksyi maahan saarelle ja Hurley oli yksi selviytyjist\xc3\xa4. H\xc3\xa4n syytt\xc3\xa4\xc3\xa4 onnettomuudesta itse\xc3\xa4\xc3\xa4n.\n_START_SECTION_\nOnnettomuuden j\xc3\xa4lkeen\n_START_PARAGRAPH_\nHurley tekee parhaansa yritt\xc3\xa4ess\xc3\xa4\xc3\xa4n rentouttaa selviytyneiden olotilaa harvinaisessa tilanteessa. H\xc3\xa4n muun muassa rakentaa  saarelle golfradan. H\xc3\xa4n ei kuitenkaan halua avautua juuri kenellek\xc3\xa4\xc3\xa4n eik\xc3\xa4 kertoa menneisyytt\xc3\xa4\xc3\xa4n._NEWLINE_Kun Arztin k\xc3\xa4dess\xc3\xa4 ollut dynamiitti r\xc3\xa4j\xc3\xa4ht\xc3\xa4\xc3\xa4 ensimm\xc3\xa4isen kauden p\xc3\xa4\xc3\xa4t\xc3\xb6sjaksossa, Hurley alkaa j\xc3\xa4lleen uskoa aiheuttaneensa kuoleman. Harva kuitenkaan uskoo Hurleyn aiheuttavan huonoa onnea. Hurley my\xc3\xb6s huomaa numerot Joutsen-aseman luukun kyljess\xc3\xa4, ja yritt\xc3\xa4\xc3\xa4 est\xc3\xa4\xc3\xa4 siksi Lockea avaamasta sit\xc3\xa4. Kun Desmond toisella kaudella pakenee asemalta, Hurley saa teht\xc3\xa4v\xc3\xa4kseen laskea ja jakaa ruokatarvikkeet._NEWLINE_My\xc3\xb6hemmin toisella kaudella Hurley ja Libby l\xc3\xa4hentyv\xc3\xa4t. Jaksossa Dave Hurley tapaa Daven saarella, ja Hurley yh\xc3\xa4 uskottelee, ett\xc3\xa4 t\xc3\xa4m\xc3\xa4 on vain mielikuvituksen tuotetta. Dave sanoo, ett\xc3\xa4 kun Hurley lakkasi uskomasta h\xc3\xa4nen olemassaoloonsa, Hurley vajosi koomaan ja on uneksinut kaiken, kuten lottovoiton ja lento-onnettomuuden. Dave houkuttelee Hurleyn hypp\xc3\xa4\xc3\xa4m\xc3\xa4\xc3\xa4n kalliolta alas, jotta Hurley her\xc3\xa4isi unesta. Dave hypp\xc3\xa4\xc3\xa4 itse ensin alas, ja Hurley valmistautuu hypp\xc3\xa4\xc3\xa4m\xc3\xa4\xc3\xa4n, mutta Libby tulee est\xc3\xa4m\xc3\xa4\xc3\xa4n sen. Hurleyn ja Libbyn suhde ei kuitenkaan kest\xc3\xa4 pitk\xc3\xa4\xc3\xa4n, sill\xc3\xa4 Michael ampuu Libbyn vapauttaessaan Beni\xc3\xa4 Joutsen-asemalta._NEWLINE_Jaksossa Yhdess\xc3\xa4 el\xc3\xa4\xc3\xa4, yksin kuolee Hurley l\xc3\xa4htee ryhm\xc3\xa4n mukaan pelastamaan Waltia. Kaikki paljastuu Michaelin suunnitelmaksi, ja Toiset vangitsevat Jackin, Katen ja Sawyerin. Vain Hurley vapautettaan. Hurley palaa leiriin jaksossa Lis\xc3\xa4ohjeita, jossa Locke melkein tappaa Hurleyn v\xc3\xa4\xc3\xa4rink\xc3\xa4sitetty\xc3\xa4\xc3\xa4n t\xc3\xa4m\xc3\xa4n j\xc3\xa4\xc3\xa4karhuksi. Matkallaan leiriin Hurley kohtaa my\xc3\xb6s Desmondin, jolle h\xc3\xa4n antaa vaatteita t\xc3\xa4m\xc3\xa4n menetetty\xc3\xa4 omansa Joutsen-aseman r\xc3\xa4j\xc3\xa4hdyksess\xc3\xa4. Hurley on ensimm\xc3\xa4inen, joka tajuaa Desmondin n\xc3\xa4kev\xc3\xa4n tulevaisuuteen._NEWLINE_My\xc3\xb6hemmin Hurley l\xc3\xb6yt\xc3\xa4\xc3\xa4 viidakosta Dharma Initiativen pakettiauton. Hurley saa sen k\xc3\xa4ynnistetty\xc3\xa4 ty\xc3\xb6nt\xc3\xa4m\xc3\xa4ll\xc3\xa4 auton alam\xc3\xa4keen ja toistamalla: \xe2\x80\x9dKirousta ei ole. Olen oman onneni sepp\xc3\xa4.\xe2\x80\x9d My\xc3\xb6hemmin Sawyer haastaa Hurleyn pingisotteluun ja h\xc3\xa4vi\xc3\xa4\xc3\xa4 Hurleylle joutuen olemaan sanomatta loukkauksia viikon ajan._NEWLINE_Hurley ja Sawyer huomaavat Nikkin juoksevan heit\xc3\xa4 kohti ja sanovan heikolla \xc3\xa4\xc3\xa4nell\xc3\xa4 \xe2\x80\x9dparalysed\xe2\x80\x9d (suom. halvaantunut), mink\xc3\xa4 j\xc3\xa4lkeen h\xc3\xa4n menett\xc3\xa4\xc3\xa4 tajuntansa. Hurley kuitenkin kuulee Nikkin sanoneen \xe2\x80\x9dPaulo lies\xe2\x80\x9d (suom. Paulo valehtelee). He l\xc3\xb6yt\xc3\xa4v\xc3\xa4t my\xc3\xb6s Paulon mets\xc3\xa4st\xc3\xa4 tajuntansa menett\xc3\xa4neen\xc3\xa4. He uskovat Toisten tappaneen Nikkin ja Paulon, ja hautaavat n\xc3\xa4m\xc3\xa4, vaikka n\xc3\xa4m\xc3\xa4 ovat vain v\xc3\xa4liaikaisesti halvaantuneita._NEWLINE_Kun Juliet saapuu leiriin Jackin, Katen ja Sayidin kanssa, Hurleyta k\xc3\xa4sket\xc3\xa4\xc3\xa4n pit\xc3\xa4m\xc3\xa4\xc3\xa4n Julietia silm\xc3\xa4ll\xc3\xa4. Seuraavana p\xc3\xa4iv\xc3\xa4n\xc3\xa4 Desmond pyyt\xc3\xa4\xc3\xa4 Hurleyta mukaan retkelle viidakkoon. Matkalla he huomaavat helikopterin ja laskuvarjohypp\xc3\xa4\xc3\xa4j\xc3\xa4n. He l\xc3\xb6yt\xc3\xa4v\xc3\xa4t Naomin roikkumasta puussa ja vapauttavat t\xc3\xa4m\xc3\xa4n. Hurley laukaisee vahingossa valoammuksen, joka houkuttelee Mikhailin paikalle. Mikhail hoitaa Naomin haavat ja yritt\xc3\xa4\xc3\xa4 vied\xc3\xa4 t\xc3\xa4m\xc3\xa4n satelliittipuhelimen, mutta Jin est\xc3\xa4\xc3\xa4 sen. Ryhm\xc3\xa4 vie Naomin rannalle._NEWLINE_Karlin varoituksen j\xc3\xa4lkeen Hurley aikoo menn\xc3\xa4 Desmondin ja Charlien kanssa Peili-asemalle, mutta Charlie kielt\xc3\xa4\xc3\xa4 Hurleyta tulemasta. Hurley l\xc3\xa4htee Jackin ryhm\xc3\xa4n kanssa radiomastolle. Huomattuaan Jackin suunnitelman ep\xc3\xa4onnistuneen, Hurley l\xc3\xa4htee takaisin rannalle Julietin ja Sawyerin kanssa, mutta Sawyer sanoo Hurleyn olevan vain tiell\xc3\xa4. Hurley ajaa pakettiautolla yhden Toisiin kuuluvan Ryanin p\xc3\xa4\xc3\xa4lt\xc3\xa4 tappaen t\xc3\xa4m\xc3\xa4n ja pelastaen Toisten vankina olleet Sayidin, Jinin ja Bernardin. Hurley ottaa radiolla yhteyden Jackiin ja sanoo kaikkien olevan kunnossa._NEWLINE_Hurley j\xc3\xa4rkyttyy kuultuaan Charlien kuolemasta ja viestist\xc3\xa4. Hurley l\xc3\xa4htee varoittamaan Jacki\xc3\xa4 mutta eksyy ja l\xc3\xb6yt\xc3\xa4\xc3\xa4 vahingossa Jacobin m\xc3\xb6kin ja kohtaa Locken. Hurley p\xc3\xa4\xc3\xa4tt\xc3\xa4\xc3\xa4 menn\xc3\xa4 Locken ryhm\xc3\xa4n kanssa parakeille. My\xc3\xb6hemmin h\xc3\xa4n joutuu huijaamaan Sayidin, Katen ja Milesin Locken ansaan. Hurleyst\xc3\xa4 tehd\xc3\xa4\xc3\xa4n Milesin ruokintavastaava._NEWLINE_Kun Keamyn ryhm\xc3\xa4 hy\xc3\xb6kk\xc3\xa4\xc3\xa4 parakeille, Hurley Benin neuvon mukaan pakenee Locken, Sawyerin ja Aaronin kanssa viidakkoon. Benin liitytty\xc3\xa4 my\xc3\xb6hemmin heid\xc3\xa4n mukaansa he menev\xc3\xa4t etsim\xc3\xa4\xc3\xa4n Jacobin m\xc3\xb6kki\xc3\xa4, kun Sawyer palaa rannalle Milesin, Clairen ja Aaronin kanssa._NEWLINE_Locken saatua ohjeet saaren suojelemiseksi, h\xc3\xa4n sek\xc3\xa4 Ben ja Hurley menev\xc3\xa4t Orkidea-asemalle. Kun Jack ja Sawyer ovat l\xc3\xb6yt\xc3\xa4neet Hurleyn, he l\xc3\xa4htev\xc3\xa4t helikopterille jossa Sayid, Kate ja Frank odottavat. He lent\xc3\xa4v\xc3\xa4t helikopterilla Kahana-laivalle ja pelastavat Desmondin, Sunin ja Aaronin ennen kuin Kahana r\xc3\xa4j\xc3\xa4ht\xc3\xa4\xc3\xa4. T\xc3\xa4t\xc3\xa4 ennen Sawyer oli hyp\xc3\xa4nnyt pois kyydist\xc3\xa4. Helikopteri sy\xc3\xb6ksyy mereen, mutta matkustajat pelastuvat. Pennyn etsint\xc3\xa4alus l\xc3\xb6yt\xc3\xa4\xc3\xa4 heid\xc3\xa4t ja he pelastuvat.\n_START_SECTION_\nSaaren j\xc3\xa4lkeen\n_START_PARAGRAPH_\nLehdist\xc3\xb6tilaisuuden j\xc3\xa4lkeen Hurley viett\xc3\xa4\xc3\xa4 syntym\xc3\xa4p\xc3\xa4ivi\xc3\xa4\xc3\xa4n ja saa is\xc3\xa4lt\xc3\xa4\xc3\xa4n lahjaksi auton. Auton nopeusmittarissa on kuitenkin samat numerot kuin lotossa, ja Hurley juoksee pakoon. H\xc3\xa4n my\xc3\xb6hemmin vierailee Sunin kanssa laivan r\xc3\xa4j\xc3\xa4hdyksess\xc3\xa4 kuolleksi luullun Jinin haudalla._NEWLINE_Charlie ilmestyy Hurleylle t\xc3\xa4m\xc3\xa4n ollessa ostoksilla. Hurley pel\xc3\xa4styy ja pakenee autolla, mutta poliisit ottavat h\xc3\xa4net kiinni. Hurley alkaa n\xc3\xa4hd\xc3\xa4 n\xc3\xa4kyj\xc3\xa4 kuulusteluissa ja joutuu mielisairaalaan. Charlie yritt\xc3\xa4\xc3\xa4 vakuuttaa Hurleylle, ett\xc3\xa4 t\xc3\xa4m\xc3\xa4n on palattava saarelle, mutta Hurley kielt\xc3\xa4ytyy. _NEWLINE_Kun Sayid tulee hakemaan Hurleyta mielisairaalasta, Hurley kysyy h\xc3\xa4nelt\xc3\xa4 Jeremy Benthamin (Locke) kuolemasta. Sayid sanoo sen olleen itsemurha, mutta Hurley ei usko siihen. Sayid vie Hurleyn turvataloon, mutta heid\xc3\xa4n kimppuun hy\xc3\xb6k\xc3\xa4t\xc3\xa4\xc3\xa4n. Sayid tappaa hy\xc3\xb6kk\xc3\xa4\xc3\xa4j\xc3\xa4t, mutta Hurley poimii aseen maasta ja h\xc3\xa4nt\xc3\xa4 luullaan syylliseksi. Hurley vie Sayidin vanhempiensa luo. Hurley kertoo totuuden kaikesta saarella tapahtuneesta \xc3\xa4idilleen, joka uskoo Hurleyta. My\xc3\xb6hemmin Ben ilmestyy Hurleyn luo ja kehottaa t\xc3\xa4t\xc3\xa4 palaamaan saarelle, mutta Hurley kielt\xc3\xa4ytyy ja juoksee poliisien luokse. Ben lakimiehineen j\xc3\xa4rjest\xc3\xa4\xc3\xa4 Hurleyn vapaaksi._NEWLINE_Hurley yritt\xc3\xa4\xc3\xa4 vapauduttuaan valehdella poliiseille olevansa syyllinen, mutta h\xc3\xa4nt\xc3\xa4 ei uskota. Hurley menee taksiin, jossa h\xc3\xa4n tapaa Jacobin. Jacob kehottaa Hurleyta palaamaan saarelle sanoen ett\xc3\xa4 Hurleyn kyky keskustella kuolleiden kanssa ei ole kirous vaan siunaus. Jacob antaa Hurleylle kitaransa ja kertoo Ajira Airwaysin lennosta, joka menee saarelle. Hurley p\xc3\xa4\xc3\xa4tt\xc3\xa4\xc3\xa4 palata saarelle, ja ostaa per\xc3\xa4ti 70 lippua yritt\xc3\xa4en est\xc3\xa4\xc3\xa4 viattomien kuoleman. Hurley pel\xc3\xa4styy n\xc3\xa4hty\xc3\xa4\xc3\xa4n Benin lennolla mukana. Kone joutuu turbulenssiin ja tapahtuu valov\xc3\xa4l\xc3\xa4hdys, joka siirt\xc3\xa4\xc3\xa4 Hurleyn menneisyyteen.\n_START_SECTION_\nPaluu saarelle\n_START_PARAGRAPH_\nHurley havahtuu r\xc3\xa4pik\xc3\xb6im\xc3\xa4st\xc3\xa4 joessa, mutta Jack pelastaa h\xc3\xa4net ja Katen. Kolmikko kohtaa Jinin, joka yll\xc3\xa4ttyy n\xc3\xa4hdess\xc3\xa4\xc3\xa4n heid\xc3\xa4t ja vie heid\xc3\xa4t Sawyerin luo. Sawyer kertoo heille heid\xc3\xa4n olevan vuodessa 1977, ja j\xc3\xa4rjest\xc3\xa4\xc3\xa4 heille paikan Dharma ryhm\xc3\xa4ss\xc3\xa4. Hurley liitet\xc3\xa4\xc3\xa4n ryhm\xc3\xa4\xc3\xa4n kokkina ja Hurley alkaa nauttia ty\xc3\xb6st\xc3\xa4\xc3\xa4n. _NEWLINE_Hurley alkaa kirjoittaa Imperiumin vastaiskun k\xc3\xa4sikirjoitusta ulkomuististaan tarkoituksenaan l\xc3\xa4hett\xc3\xa4\xc3\xa4 kirjoitus George Lucasille. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Miles pyyt\xc3\xa4\xc3\xa4 Hurleyta viem\xc3\xa4\xc3\xa4n h\xc3\xa4net Orkidea-asemalle. Hurley saa tiet\xc3\xa4\xc3\xa4 autossa olevasta ruumiista, ja Miles kertoo h\xc3\xa4nelle kyvyst\xc3\xa4\xc3\xa4n puhua kuolleiden kanssa. Hurley pakenee my\xc3\xb6hemmin Jinin ja Milesin kanssa parakeilta viety\xc3\xa4\xc3\xa4n Jackin ja Sayidin turvaan. H\xc3\xa4n katsoo et\xc3\xa4\xc3\xa4lt\xc3\xa4 Jackin pudotettua pommin Joutsen-aseman alaiseen tunneliin. Pommin r\xc3\xa4j\xc3\xa4hdetty\xc3\xa4 tapahtuu kirkas valkoinen v\xc3\xa4l\xc3\xa4hdys._NEWLINE_Hurley havahtuu pakettiauton vierest\xc3\xa4. Jinin l\xc3\xa4hdetty\xc3\xa4 auttamaan Sawyeria, Jacob ilmestyy Hurleylle ja k\xc3\xa4skee t\xc3\xa4t\xc3\xa4 viem\xc3\xa4\xc3\xa4n Sayidin Temppelille parannettavaksi. Autettuaan poistamaan metallipalkin Joutsen-aseman luukun p\xc3\xa4\xc3\xa4lt\xc3\xa4, Hurley pyyt\xc3\xa4\xc3\xa4 Jini\xc3\xa4 johdattamaan heid\xc3\xa4t Temppelille. P\xc3\xa4\xc3\xa4sty\xc3\xa4\xc3\xa4n Temppelin alaisiin tunneleihin heid\xc3\xa4n kimppuunsa hy\xc3\xb6k\xc3\xa4t\xc3\xa4\xc3\xa4n ja heid\xc3\xa4t vied\xc3\xa4\xc3\xa4n Dogenin luo. Dogen m\xc3\xa4\xc3\xa4r\xc3\xa4\xc3\xa4 selviytyneet ammuttavaksi, mutta Hurley est\xc3\xa4\xc3\xa4 sen sanomalla Jacobin l\xc3\xa4hett\xc3\xa4neen heid\xc3\xa4t. Hurley antaa kitarakotelonsa Dogenille, joka l\xc3\xb6yt\xc3\xa4\xc3\xa4 kotelosta puisen ristin, jonka sis\xc3\xa4ll\xc3\xa4 on ohjeet sis\xc3\xa4lt\xc3\xa4v\xc3\xa4 viesti. Hurleyn kysytty\xc3\xa4 lapun sis\xc3\xa4lt\xc3\xb6\xc3\xa4, Dogenin tulkki Lennon sanoo ett\xc3\xa4 he ovat pulassa mik\xc3\xa4li Sayid kuolee._NEWLINE_Hurley seuraa toisia altaan luo, jonka vesi on muuttanut v\xc3\xa4ri\xc3\xa4. He laskevat Sayidin pinnan alle, ja Hurley huutaa heid\xc3\xa4n hukuttavan Sayidin. Lennonin pyynn\xc3\xb6st\xc3\xa4 Hurley menee Dogenin luo, joka paljastaa osaavansa englantia. Hurley kertoo Dogenille Jacobin kuolleen, mik\xc3\xa4 kauhistuttaa h\xc3\xa4nt\xc3\xa4. My\xc3\xb6hemmin Hurley todistaa Sayidin her\xc3\xa4\xc3\xa4v\xc3\xa4n kuolleista kaikkien yll\xc3\xa4tykseksi._NEWLINE_Hurleyn kulkiessa ulkona Jacob ilmestyy j\xc3\xa4lleen ja neuvoo Hurleyta kirjoittamaan ohjeet muistiin. Hurleyn kohdattua Dogenin, Jacob neuvoo Hurleyta huomauttamaan h\xc3\xa4nelle olevansa kandidaatti ja voivansa kulkea miss\xc3\xa4 haluaa. Hurley pyyt\xc3\xa4\xc3\xa4 Jacki\xc3\xa4 tulemaan kanssaan majakalle ja Jack suostuu. P\xc3\xa4\xc3\xa4sty\xc3\xa4\xc3\xa4n majakalle Hurley neuvoo Jacki\xc3\xa4 k\xc3\xa4\xc3\xa4nt\xc3\xa4m\xc3\xa4\xc3\xa4n py\xc3\xb6r\xc3\xa4\xc3\xa4 108 astetta, mutta Jackin huomattua nimens\xc3\xa4 py\xc3\xb6r\xc3\xa4ss\xc3\xa4 h\xc3\xa4n k\xc3\xa4\xc3\xa4nt\xc3\xa4\xc3\xa4 py\xc3\xb6r\xc3\xa4\xc3\xa4 23 astetta ja huomaa kotinsa. Jack kysyy syyt\xc3\xa4 t\xc3\xa4h\xc3\xa4n Hurleylta ja Hurleyn vastattua ettei h\xc3\xa4n tied\xc3\xa4, Jack raivoissaan hajottaa majakan peilit. Jacob ilmestyy j\xc3\xa4lleen Hurleylle ja kiitt\xc3\xa4\xc3\xa4 h\xc3\xa4nt\xc3\xa4 Jackin tuomisesta. Jacob neuvoo Hurleyta ja Jacki\xc3\xa4 l\xc3\xa4htem\xc3\xa4\xc3\xa4n pakoon Temppelilt\xc3\xa4 tulevaa uhkaa._NEWLINE_Matkallaan Temppelille he kohtaavat Richardin, joka johdattaa heid\xc3\xa4t Black Rockille. Richardin yritt\xc3\xa4ess\xc3\xa4 itsemurhaa, Jack vakuuttaa h\xc3\xa4net uskomaan ett\xc3\xa4 Jacob tahtoi heid\xc3\xa4t saarelle syyst\xc3\xa4. Hurley, Jack ja Richard matkaavat rannalle, jossa he kohtaavat muut selviytyneet. Ilana kertoo heille heid\xc3\xa4n kandidaattisuudestaan ja sanoo Richardin tiet\xc3\xa4v\xc3\xa4n mit\xc3\xa4 tehd\xc3\xa4 seuraavaksi. Richard kielt\xc3\xa4\xc3\xa4 tiet\xc3\xa4v\xc3\xa4ns\xc3\xa4 mit\xc3\xa4\xc3\xa4n ja rynt\xc3\xa4\xc3\xa4 viidakkoon. Jack huomaa Hurleyn puhuvan espanjaa n\xc3\xa4kym\xc3\xa4tt\xc3\xb6m\xc3\xa4tt\xc3\xb6m\xc3\xa4lle henkil\xc3\xb6lle. Jackin kysytty\xc3\xa4 kenelle Hurley puhuu, Hurley sanoo ettei t\xc3\xa4m\xc3\xa4 koske Jacki\xc3\xa4 ja l\xc3\xa4htee viidakkoon etsim\xc3\xa4\xc3\xa4n Richardia. Hurley l\xc3\xb6yt\xc3\xa4\xc3\xa4 Richardin ja kertoo h\xc3\xa4nelle Isabellan v\xc3\xa4litt\xc3\xa4m\xc3\xa4n viestin. Heid\xc3\xa4n palattua rannalle Richard kertoo heille, ett\xc3\xa4 heid\xc3\xa4n on estett\xc3\xa4v\xc3\xa4 Musta-asuista miest\xc3\xa4 l\xc3\xa4htem\xc3\xa4st\xc3\xa4 saarelta._NEWLINE_Hurleyn vierailtua Libbyn haudalla, Michael ilmestyy Hurleylle ja neuvoo h\xc3\xa4nt\xc3\xa4 est\xc3\xa4m\xc3\xa4\xc3\xa4n lentokoneen tuhoamisen. Ilanan kuollessa dynamiittien r\xc3\xa4j\xc3\xa4hdyksess\xc3\xa4, Hurley r\xc3\xa4j\xc3\xa4ytt\xc3\xa4\xc3\xa4 Black Rockin dynamiittivaraston. Hurley, Jack, Sun ja Frank suuntaavat Musta-asuisen miehen luo, kun Richard, Miles ja Ben suuntaavat parakeille. Matkalla Michael ilmestyy Hurleylle ja kertoo mist\xc3\xa4 Musta-asuisen miehen l\xc3\xb6yt\xc3\xa4\xc3\xa4. Michael pyyt\xc3\xa4\xc3\xa4 Hurleyt\xc3\xa4 kertomaan anteeksipyyt\xc3\xb6ns\xc3\xa4 Libbylle, jos Hurley n\xc3\xa4kee t\xc3\xa4m\xc3\xa4n viel\xc3\xa4._NEWLINE_Kohdattuaan Locken ryhm\xc3\xa4n, Sawyer kertoo Hurleylle Widmoren sukellusveneest\xc3\xa4. Zoen kerrottua Widmoren uhkausviestin Musta-asuiselle miehelle, Sawyer k\xc3\xa4skee Jacki\xc3\xa4 l\xc3\xa4htem\xc3\xa4\xc3\xa4n salaa muiden kanssa Desmondin purjeveneelle. Saavuttuaan paikkaan Claire l\xc3\xa4htee heid\xc3\xa4n kanssaan Jackin j\xc3\xa4\xc3\xa4dess\xc3\xa4 rannalle. P\xc3\xa4\xc3\xa4sty\xc3\xa4\xc3\xa4n Hydra-saarelle, Widmoren ryhm\xc3\xa4 v\xc3\xa4ijytt\xc3\xa4\xc3\xa4 heid\xc3\xa4t ja lukitsee j\xc3\xa4\xc3\xa4karhuh\xc3\xa4kkeihin. Savuhirvi\xc3\xb6n hy\xc3\xb6k\xc3\xa4tess\xc3\xa4 saarelle, Jack ja Sayid vapauttavat heid\xc3\xa4t, mink\xc3\xa4 j\xc3\xa4lkeen he suuntaavat lentokoneelle, jonka Musta-asuinen mies sanoo olevan viritetty. Selviytyneet nappaavat Widmoren sukellusveneen ja j\xc3\xa4tt\xc3\xa4v\xc3\xa4t Musta-asuisen miehen sek\xc3\xa4 Clairen rannalle. Sawyerin aktivoitua vahingossa Jackin laukussa olleen r\xc3\xa4j\xc3\xa4hteen, Sayid uhraa henkens\xc3\xa4 pelastaakseen muut. Hurley, Jack, Kate ja Sawyer selviytyv\xc3\xa4t, mutta Jin ja Sun hukkuvat. Hurleyn purskahtaa itkuun saatua tiet\xc3\xa4\xc3\xa4 tapahtuneesta._NEWLINE_Aamulla heid\xc3\xa4n l\xc3\xa4hdetty\xc3\xa4 etsim\xc3\xa4\xc3\xa4n Desmondia, nuori Jacob ilmestyy Hurleylle ja k\xc3\xa4skee t\xc3\xa4t\xc3\xa4 antamaan Jacobin tuhkat. Saatuaan ne, hahmo pakenee viidakkoon ja Hurley l\xc3\xa4htee h\xc3\xa4nen per\xc3\xa4\xc3\xa4ns\xc3\xa4. Hurley kohtaa Jacobin istumasta nuotion \xc3\xa4\xc3\xa4rest\xc3\xa4. Jacob kertoo katoavansa nuotion sammuessa. Jacob kertoo selviytyneille miksi h\xc3\xa4n valitsi heid\xc3\xa4t. Jack p\xc3\xa4\xc3\xa4tt\xc3\xa4\xc3\xa4 ottaa teht\xc3\xa4v\xc3\xa4n vastaan saaren suojelijana muiden kielt\xc3\xa4ydytty\xc3\xa4. Seuraavana aamuna he kohtaavat Musta-asuisen miehen ja Desmondin. Ryhm\xc3\xa4 suuntaa L\xc3\xa4hteelle, jossa Desmond sammuttaa saaren valon, mik\xc3\xa4 aiheuttaa maanj\xc3\xa4ristyksi\xc3\xa4 saaren alkaessa upota mereen. Ben neuvoo muita pakenemaan Hydra-saarelle Musta-asuisen miehen veneell\xc3\xa4. Jackin ja Katen surmattua Musta-asuisen miehen, Hurley, Jack ja Ben suuntaavat takaisin L\xc3\xa4hteelle pelastamaan Desmondin. Jack tekee Hurleyst\xc3\xa4 saaren uuden johtajan ja onnistuu pelastamaan Desmondin k\xc3\xa4ynnist\xc3\xa4m\xc3\xa4ll\xc3\xa4 valon uudestaan ja uhraamalla henkens\xc3\xa4. Hurleyn miettiess\xc3\xa4 mit\xc3\xa4 tehd\xc3\xa4 saaren uutena johtajana, Ben ehdottaa ett\xc3\xa4 Hurley alkaa auttaa ihmisi\xc3\xa4 ja ettei Hurleyn tarvitse toimia Jacobin tavoin. Hurley pyyt\xc3\xa4\xc3\xa4 Beni\xc3\xa4 neuvonantajakseen, mihin Ben suostuu. Hurley auttaa Desmondia palaamaan takaisin Pennyn luo. Epilogissa Hurley k\xc3\xa4skee Beni\xc3\xa4 ilmoittamaan Guamissa toimiville Dharma Initiativen ty\xc3\xb6ntekij\xc3\xb6ille t\xc3\xb6iden p\xc3\xa4\xc3\xa4ttyneen. Hurley vierailee Waltin luona Santa Rosan mielisairaalassa, kehottaen t\xc3\xa4t\xc3\xa4 palaamaan saarelle ja tarjoten t\xc3\xb6it\xc3\xa4. Hurley toimii saaren johtajana kuolemaansa asti.'